Dôvodová správa
I. Všeobecná časť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie sa vydáva na základe splnomocnenia v § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. Prechod z centrálne riadenej ekonomiky na trhovú si vyžaduje právne upraviť podmienky, po ktorých splnení možno uvádzať na trh výrobky, ktoré môžu predstavovať riziko pre používateľa výrobkov, najmä v oblasti právom chránených záujmov.
Nutnosť vypracovania novely právnej úpravy v oblasti skúšobníctva a posudzovania zhody výrobkov z hľadiska námorného vybavenia vyplýva zo zmeny obsahu prílohy č. 1 pôvodného nariadenia vlády a požiadaviek Európskej Komisie vyžadovaných v rámci implementácie európskej legislatívy vnútorného trhu do národnej legislatívy Slovenskej republiky najneskôr do konca roku 2002. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta. Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie nebude mať svojim obsahom nároky na štátny rozpočet. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie, nakoľko zabezpečí menej emisii nežiadúcich látok.

Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie.
3.	Dokumenty podľa ktorých je návrh nariadenia vlády SR prioritou:
a)	Národný program pre prijatie acquis communautaire; problematika navrhovaného nariadenia vlády napĺňa tiež priority čl. 75 („normy a posudzovanie zhody“) Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej (ďalej len „ED“), prioritné oblasti aproximácie práva a v Pláne legislatívnych úloh vlády na rok 2002; Návrh je prioritou aj podľa čl. 75 Európskej dohody o pridružení („priemyselné normy a hodnotenie ich zhodnosti“), Partnerstva pre vstup, Prioritných úloh vlády SR ako aj prioritou vyplývajúcou z Pravidelnej hodnotiacej správy Európskej komisie o pripravenosti SR na členstvo v EÚ z 13.11.2001 v kapitole 1: Slobodný pohyb tovaru, i prioritou zbližovania acquis v Národnom programe pre prijatie acquis communautaire.
b)	spadá do kapitoly č. 1 Slobodný pohyb tovaru, kde sa predpokladá podpísanie Protokolu k Európskej dohode o pridružení O Európskom posudzovaní zhody a akceptácii priemyslových výrobkov, vzhľadom na to, že pokrýva riziká v oblastiach, kde máme záujem o zahraničné investície (ktoré by mali v Slovenskej republike nájsť rovnaké technické požiadavky na zariadenia ako v Európskej únii), ako aj preto, že chceme byť dôveryhodnými obchodnými partnermi v bezpečnosti určených výrobkov. Zavedenie rovnakých technický požiadaviek na tieto zariadenia znamená nielen odstránenie administratívnych prekážok pre dovoz investičných celkov, ale aj istotu, že k nám nebudú dodávané staré typy, ktoré už nevyhovujú požiadavkám vnútorného trhu EÚ. Do pripravovaného Protokolu k ED o posudzovaní zhody a akceptácii priemyslových výrobkov (PECA) je možné toto nariadenie vlády zahrnúť pre jeho úplnú implementáciu,
4.	Pramene primárneho práva ES:
a)	v práve Európskych spoločenstiev je problematika návrhu nariadenia vlády upravovaná Smernicou Rady č. 96/98/ES z 20. decembra 1996 o vybavení námorných lodí.
5.	Vyjadrenie stupňa kompatibility s právnou normou Európskej únie: Návrh nariadenia vlády k zákonu č. 264/1999 Z. z. v znení zákona č. 436/2001 Z. z. je plne kompatibilný so Smernicou č. 96/98/ES z 20. decembra 2000 o vybavení námorných lodí.
6.	Gestor - Kapitola 01 Slobodný pohyb tovaru - Smernica Rady č. 96/98/ES z 20. decembra 1996 o vybavení námorných lodí a smernica Komisie č. 2001/53/ES z 10. júla 2001 gestor ÚNMS SR, spolupráca MDPT SR, preklad je.
7.	Experti sa na pri príprave návrhu nariadenia nezúčastnili.

Ministerstvo financií SR oznámilo svojim listom č. 7325/2002-81 z 11. 04 2002, že berie na vedomie, že prijatie nariadenia vlády nebude mať vplyv na štátny rozpočet.
Materiál sa na rokovanie vlády Slovenskej republiky predkladá po medzirezortnom pripomienkovom konaní, ktorého sa z oslovených 39 subjektov zúčastnilo 27.
Zásadné pripomienky boli uplatnené zo strany úradu vlády - Inštitútu pre aproximáciu práva a ministerstva dopravy pôšt a telekomunikácií. Zásadná pripomienka inštitútu bola predkladateľom v plnej miere akceptovaná. Pripomienky ministerstva boli prerokovávané na rozporovom konaní uskutočnenom dňa 29. apríla 2002, kde sa podarilo dospieť k spoločným záverom a materiál sa teda na ďalšie konanie predkladá bez rozporov.
II. Osobitná časť
K Čl. I
K bodu 1
Ide o doplnenie ustanovenia o transponovaní príslušnej smernice do právneho poriadku Slovenskej republiky, aby každému členovi EÚ bolo hneď v úvode jasné, o ktorej smernici pojednáva príslušné nariadenie.
K bodu 2
Úprava textu v súvislosti s doplnením nového odseku do § 1.
K bodu 3
Naradenie prílohy č. 1 novou prílohou na základe upresnenia prílohy v smernici.
K bodu 4
Údaje vyplývajúce z § 3 ods. 4 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
K Čl. II
Účinnosť nariadenia sa navrhuje dňa 1. júla 2002.